ET Euroopa Liidu Teataja C 188/50

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase registreerimistaotluse avaldamine

(2016/C 188/08)

Käesoleva dokumendi avaldamine annab õiguse esitada taotluse suhtes vastuväiteid vastavalt Euroopa Parlamendi ja nõukogu määruse (EL) nr 1151/2012 (1) artiklile 51.

KOONDDOKUMENT

NÕUKOGU MÄÄRUS (EÜ) nr 510/2006

põllumajandustoodete ja toidu geograafiliste tähiste ja päritolunimetuste kaitse kohta (2)

„ข้าวสังข์หยดเมืองพัทลุง” (KHAO SANGYOD MUANG PHATTHALUNG)

EÜ nr: TH-PGI-0005-01115 – 27.5.2013

KGT ( X ) KPN ( )

1. Nimetus

„ข้าวสังข์หยดเมืองพัทลุง” (Khao Sangyod Muang Phatthalung)

2. Liikmesriik või kolmas riik

Tai Kuningriik

3. Põllumajandustoote või toidu kirjeldus

3.1. Toote liik

Klass 1.6. Puuviljad, köögiviljad ja teraviljad töötlemata ja töödeldud kujul

3.2. Punktis 1 esitatud nimetusele vastava toote kirjeldus

Nimetusega „Khao Sangyod Muang Phatthalung” tähistatakse päeva ja öö pikkuse suhtes tundlikku, tasandikul kasvatatava sordi „Sangyod Phatthalung” riisi. Phatthalungi provintsi kohalik riis on külvatud, kasvatatud, koristatud, kroovitud, pakendatud ja märgistatud Tai lõunaosas asuvas eespool nimetatud provintsis. Kerge, väike, peenike ja meeldiva aroomiga toode „Khao Sangyod Muang Phatthalung” ei ole liimjas. Toode võib olla koorimata riis, kooritud riis ja poolkroovitud riis.

Füüsikalised omadused

— Koorimata riisi värvus on õlgkollane.

— Kooritud riisi värvus varieerub sama tera puhul punasest tumepunaseni.

— Poolkroovitud riisi värvus on helepunane.

— Tera on piklik, peenike ja väike. Viljakest on punane.

— Kergelt aromaatne, iseloomulik lõhn.

Füüsikalised omadused Koorimata riis Kooritud riis Poolkroovitud riis Pikkus (mm) (9,33 ) 9,1 –9,4 6,50 –6,90 6,40 –6,80 Laius (mm) (2,11 ) 1,9 –2,25 1,61 –1,81 1,57 –1,87 Paksus (mm) (1,77 ) 1,7 –1,8 1,51 –1,71 1,44 –1,64 Värvus Õlgkollane Punane või tumepunane Helepunane

Keemilised omadused

Keemilised tunnused Koorimata riis Kooritud riis Poolkroovitud riis Valgud (%) puudub 7–10 6–9 Amüloos (% db) puudub 13–17 Tuuma venivuse suhe puudub 1,5 –1,8

Omadused keetmisel

Riisi ja vee vahekord keetmisel on 1 tass riisi 1,25–2 tassi vee kohta.

Toote „Khao Sangyod Muang Phatthalung” eriti pehme konsistentsi jaoks leotatakse riisiteri enne kuumtöötlemist 5–10 minutit vees.

Lõhn ja maitse

Keedetud riis on pehme ja veidi kleepjas. Maitse on pisut magus ja kergelt aromaatne.

3.3. Tooraine (üksnes töödeldud toodete puhul)

Toote „Khao Sangyod Muang Phatthalung” tootmiseks tuleb kasutada sordi „Sangyod Phatthalung” seemneid, mis peavad olema kasvatatud Phatthalungi provintsis. Riisisordi „Sangyod Phatthalung” kasvatamiseks sobiv Phatthalung provintsi geograafiline asukoht on aidanud kaasa toote „Khao Sangyod Muang Phatthalung” iseloomulike omaduste ja kvaliteedi kujunemisele.

Seemned peavad olema Tai põllumajandusministeeriumi riisikasvatusosakonna ja selle allasutuste (nt riisiuurimiskeskus Phatthalung Rice Research Center ja riisiseemnekeskus Phatthalung Rice Seed Center) toodetud, kuna nimetatud keskustes on usaldusväärsed rajatised, mis vastavad riisiseemnete tootmise standarditele, et oleks võimalik toota riisi „Khao Sangyod Muang Phatthalung” iseloomulike omadustega sordipuhtaid seemneid.

Kui seemned on saadud muudest allikatest (nt põllumajandustootjate ühingud või eraorganisatsioonid), peavad need olema heaks kiidetud Tai põllumajandusministeeriumi riisikasvatuse osakonna poolt ja vastama riisiseemnete tootmisstandarditele.

Juhul kui põllumajandustootjad aretavad riisi ise, on neil lubatud kasutada eespool nimetatud tunnustatud sorte (seemned peavad olema külvatud kolme aasta jooksul pärast kõnealusest allikast saamist).

3.4. Sööt (üksnes loomse päritoluga toodete puhul)

—

3.5. Tootmise erietapid, mis peavad toimuma määratletud geograafilises piirkonnas

Toote „Khao Sangyod Muang Phatthalung” kogu tootmistsükkel peab toimuma määratletud geograafilises piirkonnas tagamaks, et tootmine toimub täielikult sellele piirkonnale iseloomulikes geomorfoloogilistes tingimustes. Toode „Khao Sangyod Muang Phatthalung” peab olema kasvatatud, kuivatatud, ladustatud, kroovitud ja töödeldud Phatthalungi provintsis. Toode „Khao Sangyod Muang Phatthalung” on igas etapis jälgitav saatedokumentide, veotõendite ja registriandmete alusel.

Riis „Khao Sangyod Muang Phatthalung” peab olema kasvatatud ajavahemikul augustist oktoobrini ning koristatud seemnete küpsusfaasis detsembrist veebruarini. Saagikoristuse aeg sõltub kliimatingimustest ja riisi küpsusfaasist. Koristatud riis ladustatakse geograafilises piirkonnas reguleeritud temperatuuri ja niiskusega silohoidlates, et vältida eelkõige teist sorti riisiga segunemise, võimaliku saastumise ja suure niiskuse ohtu ning ennetada toote iseloomuliku lõhna hajumist.

Riisi „Khao Sangyod Muang Phatthalung” peamised tootmistavad on järgmised.

— Mullaharimine – see hõlmab pinnalähedast esmast kündi ning teistkordset kündi, selleks et asjakohaselt tõrjuda selliseid riisitaimi, mis on põllul idanenud eelmisest kasvuperioodist jäänud seemnetest, ning teistest riisisortidest taimi, v.a punane riis.

— Pinnast tuleb regulaarselt väetada ja parandada.

— Riisitaimede hooldus – tuleb rakendada asjakohast veemajandust, kõrvaldades teistest sortidest riisitaimed võrsumis-, paljunemis-, küpsusfaasis ning nõuetekohaselt tõrjuda taimekahjureid.

— Viljelus – peab toimuma lõunapoolkera vihmaperioodil (augustist-oktoobrini) pärast küpsemisfaasi lõppemist. Phatthalung provintsi traditsiooni kohaselt kasvatatakse veidi ülevalminud riisi.

— Riisiterade niiskusesisaldus — riisiterade niiskusesisaldus peab olema vähendatud 14 %-ni või alla selle.

3.6. Erieeskirjad viilutamise, riivimise, pakendamise jm kohta

Toode „Khao Sangyod Muang Phatthalung” peab olema pakendatud ja märgistatud Phatthalungi provintsis, et tarbijad saaksid olla täiesti kindlad riisi päritolus ja kvaliteedis. Ümberpakendamine ei ole lubatud, et vältida iga võimalikku teiste sortidega segunemise, muude ainetega saastumise või toote omaduste muutumise ohtu. Riisi „Khao Sangyod Muang Phatthalung” eristatava aroomi hajumise ennetamiseks peab toode olema pakendatud Phatthalungi provintsis.

3.7. Erieeskirjad märgistamise kohta

Pakendil peab olema märgitud kaal, kroovimise ja pakendamise kuupäev, riisitöötlusettevõtte või kasvataja või ühistu nimi ning pakendi partii- või seerianumber.

Igal pakendil peavad olema sõnad „ข้าวสังข์หยดเมืองพัทลุง” ja/või „Khao Sangyod Muang Phatthalung”.

Kasutada tuleb ka Tai geograafilise tähise logo ja ELi logo (pärast kaitstud geograafilise tähise andmist).

4. Geograafilise piirkonna täpne määratlus

Phatthalungi provints

5. Seos geograafilise piirkonnaga

5.1. Geograafilise piirkonna eripära

Phatthalung on üks Tai lõunaosas asuvatest provintsidest. Põhjast alates päripäeva suunas on naaberprovintsid Nakhon Si Thammarat, Songkhla, Satun ja Trang. Pindala on 3 424,5 km2 ehk 2 140 296 rai.

Phatthalung on madal tasandik, mis külgneb idas Songkhla järve ja läänes Bantati mäeahelikuga. Tasandik on moodustunud mussoonvihmaperioodil üleujutatud järve lasunditest. Piirkonna peamine põllumajandusvee allikas on Songkhla järv.

Riis „Khao Sangyod Muang Phatthalung” areneb ja küpseb hästi tänu mulla veeläbilaskevõimele; mulla veekogumise ja -jaotamise võime tagab mõõduka, kuid pideva niisutuse isegi kuival perioodil.

Phatthalungi kliima mõjutab märkimisväärselt riisi „Khao Sangyod Muang Phatthalung” omaduste kujunemist. Tänu Phatthalungi piirkonna lõunapoolsele asukohale on seal nii merelise kui ka mandrilise kliima mõju. Mandrilise kliima mõju tõttu on piirkonnas iseloomulik pikkade fotoperiodismi tundidega kuiv periood.

5.2. Toote eripära

Naturaalse aroomiga toode „Khao Sangyod Muang Phatthalung” on koorimata riis, kooritud riis ja poolkroovitud riis, mis on kasvanud vihmahooajal Phatthalung provintsis. Riisile on iseloomulik punane viljakest, pehme tekstuur ja meeldiv lõhn.

Looduslikud tegurid mõjutavad oluliselt riisi kvaliteeti, omadusi ja eripära. Phatthalungi aluspinnase eelis on ühendatud veeläbilaskevõime, viljakad lasundid ning veekogumise ja -jaotamise võime. Phatthalungi piirkonnas on nii merelise kui ka mandrilise kliima mõju. Tänu merelise (Tai laht) kliima mõjule on seal vihmaperioodil palju sademeid ja eri aastaaegade jooksul vähem ekstreemseid temperatuure. Eelkõige Phatthalungi piirkonna tasandikulisest asukohast ja ilmastikutingimustest tingitud viljakast pinnast ja kliimast tulenevad omadused eristavad toodet „Khao Sangyod Muang Phatthalung” selle peene tera poolest. Teistes provintsides kasvanud sordi „Sangyod Phatthalung” riisil on teistsugused omadused – riisterad on paksemad ja ei ole nii punased. Kohaliku traditsiooni kohaselt koristatakse riis pärast küpsusfaasi, mistõttu on tera värvus punasem, sellel on meeldivam lõhn ning keetmisel on see pehmem kui teistes piirkondades kasvanud sordi „Sangyod Phatthalung” riisterade vastavad näitajad.

Need iseloomulikud omadused saavad tekkida üksnes sellistes ainulaadsetes geomorfoloogilistes tingimustes, mis valitsevad Tai lõunaosas. Need tingimused on eelkõige seotud mulla, vee kvaliteedi, päikesepaisteliste tundide arvu, väheste temperatuurikõikumiste ning vihmaperioodi suure sademete hulgaga.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel

Iidsetest aegadest saadik on Phatthalungi piirkond Tai lõunaosa oluline riisikasvatusala. Tänu ulatuslikele tasandikele, sobivatele kliimatingimustele ja veega varustatusele on see ideaalne riisi „Khao Sangyod Muang Phatthalung” kasvatamiseks. Räägitakse, et KhaoHin Look Doani mägede vahelisel tasandikul viibivad piirkonna külastajad saavad seal põllutööde perioodi alguses näha lõputute riisipõldude värsket rohelust, ning seistes samas kohas jaanuaris ja veebruaris saagikoristusaja lähenedes – riisipõldude kuldseks muutumist.

Phatthalungi piirkonnas on riisi „Khao Sangyod Muang Phatthalung” kasvatatud juba üle saja aasta, aga Phatthalungi provintsi kohalikud inimesed eelistavad tarbida suure amüloosisisaldusega sõmerat ja kõva riisi, aga mitte sellist riisi nagu „Khao Sangyod Muang Phatthalung”, mis muutub keetmisel pehmeks. Seepärast antakse riisi „Khao Sangyod Muang Phatthalung” traditsiooniliselt kingituseks austusväärsetele eakatele inimestele. Seda keedetakse ka erilistel üritustel, religioossetel tseremooniatel või traditsioonilistel pidustustel sellistele erilistele isikutele nagu kuningliku perekonna liikmed ja ametlikud väliskülalised. Tänu sellele traditsioonile on riis „Khao Sangyod Muang Phatthalung” tuntud riisina, mida kasutatakse Phatthalungi piirkonna eriliste isikute ja sündmuste puhul.

Phatthalungi piirkonna loodus mõjutab märkimisväärselt riisi „Khao Sangyod Muang Phatthalung” tootmist. Eriti Phatthalungi madal tasandik, mis on moodustunud mussoonvihmaperioodil üleujutatud järve lasunditest, tähendab seda, et toitaineterikka pinnasega asukoht on sobiv riisi „Khao Sangyod Muang Phatthalung” tootmiseks. Seepärast on seal võimalik kasvatada riisi „Khao Sangyod Muang Phatthalung”, mille erilised omadused on peenike tera ja mahe aroom.

Nendele tingimustele lisandub veel põhjalik seemnete valik, hoolikas ja ettevaatlik hooldamis- ja saagikoristusviis ning tavapärane tootmisprotsess. Tänu sellistele toimimisviisidele ja kontrollile on võimalik säilitada riisi ainulaadset kvaliteeti.

Viide spetsifikaadi avaldamisele

(Määruse (EÜ) nr 510/2006 (3) artikli 5 lõige 7)

(1) ELT L 343, 14.12.2012, lk 1.

(2) ELT L 93, 31.3.2006, lk 12. Asendatud määrusega (EL) nr 1151/2012.

(3) Asendatud määrusega (EL) nr 1151/2012.